Katedra obchodného práva a hospodárskeho práva Vás pozýva na

**VI. Študentské sympózium z obchodného práva:**

**„Ochrana proti obmedzovaniu hospodárskej súťaže“**

**Dátum:** 29. - 30. novembra 2018

**Miesto konania:** Učebno-výcvikové stredisko Danišovce

Cieľom sympózia je umožniť študentom rozvinúť svoje analytické a argumentačné schopnosti v oblasti obchodného práva a ochrany proti obmedzovaniu hospodárskej súťaže. Predpokladá sa spracovanie príspevku, účasť na sympóziu a jeho prezentovanie pred ostatnými účastníkmi.

Od účastníkov sa očakáva osobné prezentovanie príspevku na sympóziu a aktívna účasť v debate. Podstatou sympózia nie je spracovanie seminárnej práce mapujúcej základné otázky problematiky alebo koláže zdrojov pod vedením vedúceho, ale aktívna a samostatná práca študenta, bez priameho vedenia pedagógom. Cieľom príspevkov nie je generický popis jednotlivých inštitútov, ale práve orientácia na problematické aspekty, následky rozdielnych koncepcií a podobne. Na účely konzultácií o jednotlivých témach budú spomedzi členov katedry určené kontaktné osoby.

Pri spracovaní príspevkov musia byť dodržané všetky formálne náležitosti akademických príspevkov (citovanie a iné formálne náležitosti). Výstupy z predchádzajúcich ročníkov sympózia nájdete medzi publikáciami zverejnenými na webovom sídle fakulty**.**

Záujemcovia o účasť na sympóziu sa majú možnosť prihlásiť do 18. októbra 2018, a to mailom na ***jaroslav.dolny(zav)upjs.sk***, alebo ***zofia.mrazova(zav)upjs.sk*** so zvolenou témou. Témy budú jednotlivým študentom prideľované podľa časového poradia.

1. **Obmedzovanie súťaže v. sloboda súťaže**

*Obmedzenie súťaže môže nastať jednak z legitímnych dôvodov a jednak v dôsledku nedovolených praktík, ktorými sa obmedzuje priestor pre iných súťažiteľov. Akú úlohu (význam) zohrávajú pravidlá na ochranu proti obmedzovaniu hospodárskej súťaže? Sú ochranné pravidlá nevyhnuté? Môže/nemôže štát alebo účastník súťaže zasahovať do slobodnej súťaže na trhu? Je odôvodniteľné obmedzovať ekonomické subjekty v dobrovoľnom získavaní pozícií na trhu? (Príspevok je úvodný vo vzťahu k ďalším témam sympózia).*

1. **Per se zakázané praktiky pre dominantných súťažiteľov**

*V kartelovej oblasti súťažného práva poznáme koncept per se zakázaných dohôd, ktorými sú dohody pri ktorých sa neskúma ich skutočný účinok (dopad) na hospodársku súťaž. V oblasti regulácie zneužitia dominantného postavenia sa podobný per se pohľad často (no možno nesprávne) objavoval v spojení s vernostnými rabatmi. Cieľom toho príspevku je identifikácia kľúčových rozhodnutí pre per se posúdenia zákazu niektorých praktík pre dominanta vo svetle prípadu „Intel“ 2014 a rozsudku SDEÚ C-413/14 Intel Corp. Inc. proti Komisii zo 6. septembra 2017, najmä pod prizmou prvého žalobného dôvodu, ktorým Intel namietal, že mu nebolo možné preukázať priaznivé účinky jeho konania na hospodársku súťaž.*

1. **Zakázané RPM klauzuly (Dohody o určení cien ďalšieho predaja)**

*Dohody o minimálnych predajných cenách sú v súťažnom práve tradične považované za cieľové zakázané dohody (resp. v minulosti za tvrdé obmedzenia hospodárskej súťaže). Tieto dohody môžu mať rôznu podobu a v zmysle niektorých rozhodnutí sa za takéto dohody považujú aj obmedzenia, ktoré limitujú možnosti iného podnikateľa pre poskytnutie zľavy. Cieľom spracovania tejto témy má byť identifikácia jednotlivých podôb RPM (resale price maintenance) klauzúl a pohľad na dôvody ich zákazu. Môžu mať tieto dohody aj pro súťažné účinky?*

1. **Obrana založená na prenesení zvýšenia ceny**

*Jednou z možnosti obrany porušiteľa súťažného práva, ktorou sa môže liberovať z pod povinnosti náhrady škody je tzv. obrana prenesenia zvýšenia cien. Cieľom spracovania tejto témy je zostaviť prehľad zahraničných prípadov, v ktorých bola obrana prenesenia zvýšenia cien (tzv. passing on defence) úspešne (alebo aj neúspešne) využitá a následne analyzovať podmienky prípustnosti takejto obrany*.

1. **Franchising a hospodárska súťaž**

*McDonalds´ či Starbucks sú neodmysliteľnou súčasťou nášho sveta. Koncept franchisingu však pre podnikateľa obvykle prináša aj mnohé obmedzenia. Franchisingová zmluva zväčša obsahuje dohodu o teritoriálnej výlučnosti, povinnosti franchisanta odoberať od konkrétneho dodávateľa alebo určovanie cien pre konkrétne produkty. Sú takéto obmedzenia akceptované z pohľadu hospodárskej súťaže? Aké praktiky by mohli byť postihované?*

1. **Protisúťažné správanie podnikateľov v oblasti verejného obstarávania**

*Súťažné ponuky niekedy nie sú výsledkom nezávislej obchodnej politiky spoločností, ale sú vypracované na základe konsenzu. To, že spoločnosti pri predkladaní ponúk vo verejnom obstarávaní rôznym spôsobom spolupracujú, nie je vždy jednoduché odhaliť. Aké podoby môžu mať tieto dohody? Cieľom príspevku je poukázať na spôsoby odhaľovania a preukazovania dohôd odporujúcich pravidlám hospodárskej súťaže v oblasti verejného obstarávania. Aké súťažno-právne sankcie možno uplatniť pre osoby, ktoré konali protisúťažne?*

1. **Druhy škody spôsobenej porušením súťažného práva**

*Harmonizovaná právna úprava náhrady škody spôsobenej porušením súťažného práva priniesla do mnohých členských štátov EU nové pravidlá pre súkromnoprávne náhrady škody. Cieľom spracovania témy má byť identifikácia špecifických typov škody, ktoré môžu byť porušením súťažného práva spôsobené a náčrt metodiky ich výpočtu.*

1. **Základné zásady správneho trestania v súťažnom práve**

*V súlade s ustálenou judikatúrou ESĽP a Najvyššieho súdu SR je administratívne trestanie v súťažnom práve považované za kvázi trestné právo. Cieľom spracovania tejto témy je zistiť, ktoré z trestnoprávnych zásad by v súťažnom práve mohli platiť a v akom rozsahu. Napr. v slovenskom prípade „Marianum“ bola v roku 2011, riešená aplikácia zásady nullum cirmen sine lege, so záverom, že využitie generálnej klauzuly v súťažnom práve* *nie je v rozpore s touto zásadou. Aplikácia ktorých ďalších trestnoprávnych zásad prichádza v súťažnom práve do úvahy?*

1. **Leniency program v Európskej únii**

*Leniency program alebo program zhovievavosti výrazným spôsobom napomáha odhaľovať kartelové dohody medzi súťažiteľmi.  Na akých princípoch je leniency program postavený? Má súťažiteľ v prípade uplatnenia podmienok leniency programu aj imunitu voči súkromnoprávnym nárokom?*

1. **Činnosť Európskej komisie v oblasti kontroly koncentrácií**

*„Európska komisia schválila zlúčenie amerických chemických koncernov Dow Chemical and Du Pont. Ide o najväčšiu fúziu v chemickom priemysle, ktorá vytvorí druhú najväčšiu chemickú spoločnosť na svete.“ (publikované v denníku SME 27. marca 2017). Akú úlohu zohráva Komisia v oblasti kontroly koncentrácií? Úlohou študenta je poukázať na rozhodovaciu činnosť Komisie a prípady, kedy Komisia koncentráciu schválila, schválila s výhradou alebo zakázala. Aký vplyv má rozhodnutie Komisie na súkromnoprávnu akvizičnú zmluvu uzavretú medzi dvomi podnikmi? Aké by boli následky, keby sa spoločnosti zlúčili bez povolenia Komisie?*

1. **Horizontálne integrácie joint venture z pohľadu súťažného práva**

*Zákon o ochrane hospodárskej považuje za jednu z foriem koncentrácie aj založenie spoločného podniku spoločne kontrolovaného dvoma alebo viacerými podnikateľmi, ktorý trvale vykonáva všetky funkcie samostatného ekonomického subjektu.* *Aké testy sa používajú na posudzovanie joint venture z pohľadu súťažného práva a jeho vplyvu na relevantný trh? Ktoré kritéria boli posudzované v prípade „Ringier a Axel Springer“?*

1. **Digitálne viacstranné platformy**

*Digitálna ekonomika predstavuje pre súťažné právo novú výzvu. V pozornosti súťažných autorít sú najmä platformy na ktorých sa stretáva dopyt a ponuka (ako napr. uber, booking, airbnb a pod.). Cieľom spracovania tejto témy je identifikovať rôzne typy digitálnych platforiem a zamyslieť sa nad ich výhodami a rizikami pre hospodársku súťaž. Sú existujúce súťažné pravidlá a koncepcie pre reguláciu týchto platforiem postačujúce? Aké praktiky digitálnych platforiem bývajú zo strany súťažných autorít postihované?*

1. **Google Android: Zneužívanie dominantného postavenia na trhu všeobecných služieb vyhľadávania na internete**

*Komisia udelila rekordne vysokú pokutu spoločnosti Google za zneužívanie jej dominantného postavenia na trhu s mobilným operačným systémom Android. Predmetom príspevku by malo byť preskúmanie konania spoločnosti vyhodnotené ako nesúladné s pravidlami hospodárskej súťaže, prijaté opatrenia ako aj reakcia samotnej spoločnosti.*

*Môže konanie Komisie zameriavajúce sa práve na takéhoto giganta reálne ovplyvniť jeho pôsobenie na trhu?*